by somchan
ວັນທີ 16 ຕຸລາ 2017 ຢູ່ຫໍ່ວັດທະນະທຳແຫ່ງຊາດ, ສະມາຄົມມິດຕະພາບ ລາວ-ລັດເຊຍ ແລະ ລັດເຊຍ-ລາວ ໄດ້ຈັດກິດຈະກຳວາງສະແດງຮູບພາບ, ສາຍຮູບເງົາ ກ່ຽວກັບ ວັນມະຫາປະຕິວັດ ສັງຄົມນິຍົມ ເດືອນຕຸລາ ທີ່ລັດເຊຍ ຄົບຮອບ 100 ປີ ໂດຍການໃຫ້ກຽດເຂົ້າຮ່ວມຂອງ ສມ ປອ ກິແກ້ວ ໄຂຄຳພິທູນ, ຫົວໜ້າຄະນະໂຄສະນາອົບຮົມສູນກາງພັກ ແລະ ສຈ ປອ ບໍ່ວຽງຄຳ ວົງດາລາ ລັດຖະມົນຕີກະຊວງວິທະຍາສາດ ແລະ ເຕັກໂນໂລຊີ, ປະທານສະມາຄົມມິດຕະພາບລາວ-ລັດເຊຍ, ຝ່າຍລັດເຊຍ ມີ ທ່ານ ອິກໍ ປານຟີລອບ, ຮັກສາການປະທານສະມາຄົມມິດຕະພາບ ລັດເຊຍ-ລາວ ແລະ ທ່ານ ມີຄາເອວ ບາຣານົບ ເອກອັກຄະລັດຖະທູດ ວິສາມັນ ຜູ້ມີອຳນາດເຕັມແຫ່ງ ສະຫະພັນລັດເຊຍ ປະຈຳ ສາທາລະນະລັດ ປະຊາທິປະໄຕ ປະຊາຊົນລາວ ພ້ອມດ້ວຍຄະນະຜູ້ແທນສະມາຄົມມິດຕະພາບ ລັດເຊຍ-ລາວ ພ້ອມນັ້ນຍັງມີບັນດາລັດຖະມົນຕີ, ຮອງລັດຖະມົນຕີ, ຫົວໜ້າຫ້ອງການ, ຫົວໜ້າກົມ ແລະ ວິຊາການອ້ອມຂ້າງສູນກາງພັກ, ກະຊວງເຂົ້າຮ່ວມ.
ສຈ ປອ ບໍ່ວຽງຄຳ ວົງດາລາ ແລະ ທ່ານ ອິກໍ ປານຟີລົບ ໄດ້ຜັດປ່ຽນກັນມີຄຳເຫັນ ກ່ຽວກັບຄວາມໝາຍປະຫວັດສາດ, ຄຸນຄ່າ ຂອງມະຫາປະຕິວັດ ສັງຄົມນິຍົມ ເດືອນຕຸລາ ຕໍ່ມວນມະນຸດໃນໂລກ, ເຖິງວັນເວລາຈະຜ່ານມາເປັນສະຕະວັດແລ້ວ ແຕ່ຄວາມໝາຍຂອງ ມະຫາປະຕິວັດດັ່ງກ່າວຍັງສືບຕໍ່ມີຄຸນຄ່າໃນຍຸກປະຈຸບັນ.
ຜ່ານການຊົມຮູບເງົາ ແລະ ສາຍຮູບເງົາ ເຮັດໃຫ້ຜູ້ເຂົ້າຮ່ວມ ໄດ້ຮັບຮູ້ວ່າ ມະຫາປະຕິວັດ ສັງຄົມນິຍົມ ເດືອນຕຸລາ ທີ່ລັດເຊຍ ແມ່ນເຫດການທີ່ສະເທືອນໂລກໃນສະຕະວັດທີ່ 20 ມີຄວາມໝາຍປະຫວັດສາດ ອັນຍິ່ງໃຫ່ຍ ບໍ່ສະເພາະຕໍ່ປະຊາຊົນ ແລະ ປະເທດຊາດລັດເຊຍເທົ່ານັ້ນ ຫາກຍັງສົ່ງຜົນສະທ້ອນອັນໃຫ່ຍຫຼວງ ຕໍ່ປະຊາຊົນ ທີ່ຮັກຫອມສັນຕິພາບທົ່ວໂລກ, ເປັນແສງສະຫວ່າງໃຫ້ແກ່ປະຊາຊາດ ທີ່ຕໍ່ສູ້ເພື່ອເອກະລາດແຫ່ງຊາດ ແລະ ຄວາມກ້າວໜ້າທາງສັງຄົມໃນປະຈຸບັນ.ມະຫາປະຕິວັດເດືອນຕຸລາ ໄດ້ປົດປ່ອຍມວນມະນຸດອອກຈາກແອກການກົດຂີ່ຂູດຮີດ, ນຳເອົາຜົນປະໂຫຍດ ແລະ ສິດເສລີພາບມາໃຫ້ປະຊາຊົນສ່ວນໃຫ່ຍ, ທັງເປັນການພິສູດເຖິງສັດຈະທຳຂອງ ທິດສະດີຂອງມາກ ກ່ຽວກັບການຕໍ່ສູ້ຊົນຊັ້ນ ຜົນສຳເລັດຂອງ ມະຫາປະຕິວັດ ເດືອນຕຸລາຢືນຢັນເຖິງໄຊຊະນະ ຂອງຊົນຊັ້ນກຳມະກອນທີ່ສາມາດໂຄ່ນລົ້ມລະບອບນາຍທຶນ ໂດຍພາຍໃຕ້ການນຳພາ ຂອງພັກ ຂອງຊົ້ນຊັ້ນກຳມະຊີບ.
by somchan
ທ່ານ ທອງລຸນ ສີສຸລິດ ນາຍຍົກລັດຖະມົນຕີ ໄດ້ລາຍງານຕໍ່ກອງປະຊຸມສະໄໝສາມັນ ເທື່ອທີ່ 4 ຂອງສະພາແຫ່ງຊາດຊຸດທີ່ VIII ກ່ຽວກັບການຈັດຕັ້ງປະຕິບັດແຜນວຽກຈຸດສຸມຂອງລັດຖະບານ ໃນປີ 2017 ແລະ ທິດທາງແຜນການສຳລັບປີ 2018 ທີ່ໄຂຂື້ນ ໃນວັນທີ 16 ຕຸລາ 2017 ທ່ານໄດ້ຍົກໃຫ້ເຫັນ ການປະຕິບັດວຽກງານ ຂອງລັດຖະບານ ໃນໄລຍະຜ່ານມາ. ເຊິ່ງມີຜົນສຳເລັດພົ່ນເດັ່ນຫຼາຍດ້ານ ເປັນຕົ້ນວຽກງານປ້ອງກັນຊາດ-ປ້ອງກັນຄວາມສະຫງົບ, ລັດຖະບານໄດ້ແກ້ໄຂບັນຫາຄວາມເຄັ່ງຕຶງຊາຍແດນ ເຂດແຂວງອັດຕະປື ແລະ ແຂວງຈຳປາສັກ ກັບປະເທດເພືອນບ້ານຢ່າງນິ້ມນວນ, ສາມາດຫຼີກລ່ຽງການປະທະ ແລະ ໃຊ້ກຳລັງ ເຮັດໃຫ້ສະພາບການຜ່ອນຄາຍລົງ ແລະ ສ້າງເງື່ອນໄຂໃຫ້ແກ່ການພົບປະເຈລະຈາກັນ ແນ່ໃສ່ແກ້ໄຂບັນຫາໂດຍສັນຕິວິທີ, ໄດ້ຕັດສິນໃຈ ແລະ ເດັດດ່ຽວປາບປາມ ແລະ ສະກັດກັ້ນເຄືອຂ່າຍການຄ້າຂາຍຢາເສບຕິດ ທີ່ເປັນພິດເປັນໄພ ແລະ ກຳລັງທຳລາຍສັງຄົມລາວ, ນອກນີ້ຍັງເອົາໃຈໃສ່ແກ້ໄຂປະກົດການຫຍໍ້ທໍ້ຕ່າງໆທາງສັງຄົມ ໂດຍສະເພາະແມ່ນຂະບວນການຂີ້ລັກງັດແງະ, ການປຸ້ນຈີ້ ຊິ່ງຊັບ, ອຸປະຕິເຫດຕາມທ້ອງຖະໜົນ, ອັກຄີໄພ ແລະ ອື່ນໆ ວຽກງານພັດທະນາທາງດ້ານເສດຖະກິດ. ເຊິ່ງປີ 2017 ເປັນປີທີ 2 ຂອງການປະຕິບັດແຜນພັດທະນາເສດຖະກິດ-ສັງຄົມ ແຫ່ງຊາດ 5 ປີ ຄັ້ງທີ່ VIII ເຊິ່ງເສດຖະກິດມະຫາພາກໃນປີ 2017 ໂດຍລວມແມ່ນມີສະຖຽນລະພາບດີ, ອັດຕາການເຕີບໂຕສະເລ່ຍຢູ່ໃນລະດັບ 6,83% ( ຫຼຸດແຜນ 0,17%) ລວມຍອດຜະລິດຕະພັນພາຍໃນ ຫຼື GDP ສະເລ່ຍຕໍ່ຫົວຄົນໝົດປີຄາດວ່າຈະບັນລຸ 2,472 ໂດລາສະຫະລັດ, ການເຕີບໂຕດັ່ງກ່າວໄດ້ປະກອບສ່ວນແກ້ໄຂຄວາມທຸກຍາກຂອງຂອງປະຊາຊົນໄດ້ 6,546 ຄອບຄົວ (ລື້ນແຜນການທີ່ວາງໄວ້ຄື: 5,580 ຄອບຄົວ) ການພັດທະນາທາງດ້ານສັງຄົມ, ວັດທະນະທຳ ແລະ ສິ່ງແວດລ້ອມ, ໄດ້ຕັ້ງໜ້າປະຕິບັດວຽກງານພັດທະນາຊົນນະບົດ ແລະ ແກ້ໄຂຄວາມທຸກຍາກໂດຍສຸມທຶນ ແລະ ຈັດຕັ້ງປະຕິບັດບັນດາແຜນງງານ ແລະ ໂຄງການຢູ່ຈຸດສຸມຕ່າງໆ, ການລົງທຶນສ່ວນໃຫ່ຍແມ່ນສຸມໃສ່ການພັດທະນາພື້ນຖານໂຄງລ່າງທີ່ຈຳເປັນເຊັ່ນ: ກໍ່ສ້າງ ແລະ ສ້ອມແປງເສັ້ນທາງລະຫວ່າງເມືອງຫາບ້ານ ແລະ ບ້ານຫາບ້ານ ຊົນລະປະທານຂະໜາດນ້ອຍ,ໂຮງຮຽນ,ສຸກສາລາ,ຖົງຢາປະຈຳບ້ານ, ນ້ຳລິນ, ວິດຖ່າຍ ອື່ນໆ, ການພັດທະນາທາງດ້ານນິຕິກຳ ແລະ ການຄຸ້ມຄອງບໍລິຫານລັດ, ລັດຖະບານໄດ້ສຳເລັດການສ້າງ ແລະ ປັບປຸງກົດໝາຍ 10 ສະບັບ, ພິຈາລະນາກົດໝາຍອີກ 13 ສະບັບ, ນອກຈາກນັ້ນກໍ່ໄດ້ຄົ້ນຄ້ວາສ້າງນິຕິກຳລຸ່ມກົດໝາຍຈຳນວນໜື່ງ, ພ້ອມທັງໄດ້ປັບປຸງກົນໄກການປະສານງານ ແລະ ປະສານສົມທົບລະຫວ່າງຂະແໜງການ ແລະ ທ້ອງຖິ່ນ, ເພື່ອຈັດຕັ້ງປະຕິບັດ ຢ່າງເຂັ້ມງວດ ແລະ ມີປະສິດທິຜົນ.
ທ່ານ ທອງລຸນ ສີສຸລິດ ນາຍຍົດລັດຖະມົນຕີ ຍັງໄດ້ກ່າວຕື່ມວ່າ: ປີ 2018 ທີ່ຈະມາເຖິງນີ້ ກໍ່ເປັນປີໜຶ່ງທີ່ສຳຄັນ ເຊິ່ງລັດຖະບານຈະໄດ້ທົບທວນການຈັດຕັ້ງປະຕິບັດ ແຜນພັດທະນາເສດຖະກິດ-ສັງຄົມ ແຫ່ງຊາດ 5 ປີ ກາງສະໄໝ, ເຊິ່ງລັດຖະບານອາດຈະບໍ່ບັນລຸຄາດໝາຍຂອງປີ 2017 ຢ່າງສົມບູນຮ້ອຍສ່ວນຮ້ອຍ, ຍ້ອນມີຄວາມຮັບຜິດຊອບຕໍ່ພັກ, ຕໍ່ສະພາແຫ່ງຊາດ ລັດຖະບານຈະຍັງບໍ່ທັນສະເໜີດັດແກ້ຕໍ່ສະພາເທື່ອ, ມີແຕ່ຈະເພີ່ມຄວາມພະຍາຍາມ, ບຸກບືນ ແລະ ປັບປຸງແກ້ໄຂບັນດາຂໍ້ຄົງຄ້ານ ແລະ ກຽມພ້ອມຮັບມື ກັບບັນດາສິ່ງທ້າທາຍທີ່ໄດ້ກ່າວມານັ້ນ: ເພື່ອສູ້ຊົນປະຕິບັດໃຫ້ບັນລຸຄາດໝາຍຂອງແຜນພັດທະນາ ສຳລັບປີ 2018 ແລະ ສ້າງພື້ນຖານອັນໜັກແໜ້ນໃຫ້ ແຜນການບັນລຸຄາດໝາຍຂອງປີ 2019 ແລະ 2020 ຕາມທີ່ສະພາໄດ້ຮັບຮອງ ເພື່ອບັນລຸຕາມແຜນການທີ່ວາງໄວ້ ລັດຖະບານຈະສຸມໃສ່ວຽກງານທີ່ເປັນພື້ນຖານຈຳນວນໜຶ່ງ.
by somchan
ກອງປະຊຸມ ສະໄໝສາມັນ ເທື່ອທີ່ 4 ຂອງສະພາແຫ່ງຊາດ ຊຸດທີ່ VIII ໄດ້ໄຂຂື້ນຢ່າງເປັນທາງການ ໃນຕອນເຊົ້າຂອງວັນທີ 16 ຕຸລາ 2017 ນີ້ ທີ່ຫໍສະພາແຫ່ງຊາດ ໂດຍພາຍໃຕ້ການເປັນ ປະທານຂອງ ທ່ານ ນາງ ປານີ ຢາທໍ່ຕູ້ ປະທານ ສະພາແຫ່ງຊາດ ເປັນກຽດເຂົ້າຮ່ວມໂດຍ ພະນະທ່ານ ບຸນຍັງ ວໍລິຈິດ ປະທານປະເທດ ມີການນຳພັກ, ລັດ ຂັ້ນສູງ ຕະຫຼອດຮອດ ສະມາຊິກສະພາ ແຫ່ງຊາດ ແລະ ແຂກຖືກເຊີນເຂົ້າຮ່ວມ.
ທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ ໄດ້ກ່າວໄຂກອງປະຊຸມ ຢ່າງເປັນທາງການ ເຊິ່ງເນື້ອໃນສຳຄັນບາງຕອນ ທ່ານກ່າວວ່າ: ໃນກອງປະຊຸມຄັ້ງນີ້ ສະພາແຫ່ງຊາດຈະໄດ້ສຸມໃສ່ພິຈາລະນາ ແລະ ຕົກລົງຮັບຮອງເອົາຫຼາຍບັນຫາສຳຄັນຂອງຊາດ ໃນຫຼາຍຂົງເຂດວຽກງານ ດ້ວຍຄວາມຮັບຜິດຊອບ ຮັບໃຊ້ສິດຜົນປະໂຫຍດຂອງຊາດ ແລະ ຂອງປະຊາຊົນ ເປັນຕົ້ນພິຈາລະນາ ແລະ ຮັບຮອງບົດລາຍງານ ການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມ, ແຜນງົບປະມານແຫ່ງລັດ ແລະ ແຜນເງີນປະຈຳປີ 2017 ແລະ ພ້ອມດ້ວຍທິດທາງແຜນການ ປະຈຳປີ 2018 ຂອງລັດຖະບານ, ບົດລາຍງານການປະຕິບັດແຜນການປະຈຳປີ 2017 ແລະ ທິດທາງແຜນການປະຈຳປີ 2018ຂອງສະພາແຫ່ງຊາດ, ບົດລາຍງານການເຄື່ອນໄຫວຂອງອົງການກວດສອບແຫ່ງລັດ, ບົດລາຍງານຜົນການກວດສອບບົດສະຫຼຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດ, ບົດລາຍງານຂອງອົງການກວດກາລັດຖະບານກ່ຽວກັບຜົນການກວດກາຕາມຜົນການກວດສອບ ການຈັດຕັ້ງປະຕິບັດແຜນງົບປະມານແຫ່ງລັດ, ພິຈາລະນາຮັບຮອງເອົາຮ່າງກົດໝາຍການສ້າງ ແລະ ກົດໝາຍສະບັບປັບປຸງ ລວມມີ 16 ສະບັບ ແລະ ອື່ນໆ.
ນອກຈາກນັ້ນກອງປະຊຸມຍັງຈະໄດ້ຮັບຟັງການຊີ້ແຈ້ງອະທິບາຍກ່ຽວກັບການປັບປຸງວຽກງານບໍລິຫານລັດໃນທຸກຂັ້ນ, ກໍ່ຄືການຄຸ້ມຄອງແຮງງານລາວຢູ່ພາຍໃນ ແລະ ຕ່າງປະເທດຂອງລັດຖະບານ ການລາຍງານອົງການຕິດຕາມກວດກາຂອງສູນກາງແນວລາວສ້າງຊາດ ແລະ ອົງການຈັດຕັ້ງມະຫາຊົນຕໍ່ກັບການປະຕິບັດໜ້າທີ່ຂອງສະພາແຫ່ງຊາດກໍ່ຄືການສັງລວມຂໍ້ສະເໜີຂອງຜູ້ມີສິດປ່ອນບັດເລືອກຕັ້ງ ແລະ ຂອງປະຊາຊົນຕໍ່ກັບອົງການລັດບໍລິຫານ.
ສຳລັບວາລະດຳເນີນກອງປະຊຸມສະໄໝສາມັນເທື່ອທີ່ 4 ຂອງສະພາແຫ່ງຊາດຊຸດທີ່ 8 ແມ່ນຈະດຳເນີນໄປເປັນເວລາ 25 ວັນ ຄື ລະຫວ່າງວັນທີ 16 ຕຸລາ ຫາ 17 ພະຈິກ 2017.
by somchan
ກອງປະຊຸມຄະນະເຈົ້າແຂວງ ແລະ ຜູ້ວ່າຣາຊະການ ຈັງຫວັດຊາຍແດນລາວ-ໄທ ຄັ້ງທີ 10 ໄດ້ອັດລົງ ດ້ວຍຜົນສຳເລັດອັນຈົບງາມ. ໃນວັນທີ 28 ກັຍາ 2017 ນີ້ ພາຍຫຼັງດຳເນີນມາເປັນເວລາ 3 ວັນ, ທີ່ໂຮງແຮມລາວພຣາຊາ ນະຄອນຫຼວງ ວຽງຈັນ. ພາຍໃຕ້ການເປັນປະທານຮ່ວມ ຂອງທ່ານ ພົນຕີ ສົມແກ້ວ ສີລາວົົງ ລັດຖະມົນຕີກະຊວງປ້ອງກັນ ຄວາມສະຫງົບ ແຫ່ງ ສປປລາວ ແລະ ທ່ານ ພົນເອກ ອານຸພົງ ເຜົ່າຈິນດາ ລັດຖະມົນຕີວ່າການກະຊວງ ມະຫາດໄທ (more…)
by somchan
ໃນວັນທີ 27 ກັນຍາ 2017 ນີ້ ປອ ສອນໄຊ ສີພັນດອນ ຮອງນາຍົກລັດຖະມົນຕີແຫ່ງ ສປປລາວ ໄດ້ຕ້ອນຮັບການເຂົ້າຢ້ຽມຂ່ຳນັບຂອງ ພົນເອກ ອານຸພົງ ເຜົ່າຈິນດາ ລັດຖະມົນຕີ ວ່າການກະຊວງມະຫາດໄທແຫ່ງຣາຊະອານາຈັກໄທ ພ້ອມຄະນະໃນໂອກາດທີ່ເດີນທາງມາຮ່ວມ ກອງປະຊຸມຄະນະເຈົ້າແຂວງ ແລະ ຜູ້ວ່າ ຣາຊະການຈັງຫວັດຊາຍແດນ ລາວ-ໄທ ຄັ້ງທີ 10 ທີ່ນະຄອນຫຼວງວຽງຈັນ. (more…)
by somchan
ກອງປະຊຸມລະຫວ່າງເຈົ້າແຂວງ ແລະ ຜູ້ວ່າຣາຊະການຈັງຫວັດຊາຍແດນລາວ-ໄທ ໄດ້ຈັດຂຶ້ນໃນວັນທີ 26 ກັນຍາ 2017 ນີ້ ທີ່ໂຮງແຮມລາວພຣາຊາ ນະຄອນຫຼວງວຽງຈັນ. ໂດຍການເປັນປະທານຮ່ວມຂອງທ່ານ ບຸນຖອງ ດີວິໄຊ ເຈົ້າແຂວງຈຳປາສັກ ແລະ ທ່ານສົມສັກ ຈັງຕະກູນ ຜູ້ວ່າລາດຊະການຈັງຫວັດອຸບົນ ຣາຊະທານີ ມີບັນດາເຈົ້າແຂວງ, ຜູ້ວ່າ ແລະ ຄະນະຜູ້ແທນທັງສອງຝ່າຍເຂົ້າຮ່ວມ. (more…)
by somchan
ກອງປະຊຸມລັດຖະບານເປີດກວ້າງ ຄັ້ງທີ 1 ປີ 2017 ໄດ້ຈັດຂຶ້ນໃນວັນທີ 7 ກັນຍາ 2017ນີ້ ທີ່ຫໍປະຊຸມແຫ່ງຊາດ ໂດຍການເປັນປະທານຂອງທ່ານ ທອງລຸນ ສີສຸລິດ ນາຍົກລັດຖະມົນຕີ ມີບັນດາຄະນະລັດຖະບານ, ເຈົ້າຄອງນະຄອນຫຼວງ, ເຈົ້າແຂວງ ແລະ ບັນດາຜູ້ຕາງໜ້າອົງການຈັດຕັ້ງພັກ, ສະພາແຫ່ງຊາດ, ສູນກາງແນວລາວສ້າງຊາດ ຕະຫຼອດຮອດອົງການຈັດຕັ້ງມະຫາຊົນເຂົ້າຮ່ວມ. (more…)
by somchan
ເນື່ອງໃນໂອກາດ ສະເຫຼີມສະຫຼອງສອງ ວັນປະຫວັດ ສາດ ລາວ-ຫວຽດນາມ ຄື: ວັນເຊັນສັນຍາສົນທິສັນຍາ ມິດຕະພາບ ແລະ ການຮ່ວມມື ຄົບຮອບ 40 ປີ (18/7/1977-18/7/2017) ແລະ ວັນສ້າງຕັ້ງ ສາຍພົວພັນ ການທູດ ຄົບຮອບ 55 ປີ (5/9/1962-5/9/2017) ວັນທີ 18 ກໍລະກົດ 2017 ທີ່ສູນປະຊຸມແຫ່ງຊາດ ນະຄອນຫຼວງວຽງຈັນ ໂດຍແມ່ນ ສະຫາຍ ນາງ ຕ່ອງຖິຟ້ອງ ກຳມະການ ກົມການເມືອງ ສູນກາງພັກ ຮອງປະທານ ສະພາແຫ່ງຊາດ ໄດ້ຕ່າງໜ້າ ໃຫ້ແກ່ ພັກກອມມູນິດ ຫວຽດນາມ ລັດຖະບານ ສສ ຫວຽດນາມ ປະດັບ ຫຼຽນໄຊ ດາວຄຳ, ຫຼຽນໄຊ ໂຮ່ຈິມິນ, ຫຼຽນໄຊ ເອກະລາດ ຊັ້ນ I ຂອງພັກ, ລັດຫວຽດນາມ ໃຫ້ແກ່ການ ນຳຂັ້ນສູງພັກ, ລັດຖະບານລາວ ທີ່ມີຄຸນງາມຄວາມດີ ແລະ ຜົນງານອັນດີເດັ່ນ ໃນການປະກອບສ່ວນຢ່າງໃຫ່ຍຫຼວງ ເຂົ້າໃນການເພີ່ມພູມຄຸນສ້າງ ແລະ ເພີ່ມທະວີສາຍພົວພັນສາມັກຄີພິເສດ ລາວ - ຫວຽດນາມ ຈຳນວນ 10 ສະຫາຍ ຄື:
ປະດັບ ຫຼຽນໄຊດາວຄຳ ໃຫ້ແກ່ສະຫາຍ ທອງລຸນ ສີສຸລິດ ກຳມະການກົມການເມືອງສູນກາງພັກ ນາຍຍົກລັດຖະມົນຕີແຫ່ງ ສປປ ລາວ
ປະດັບ ຫຼຽນໄຊ ໂຮ່ຈິມິນ ໃຫ້ແກ່ ສະຫາຍ ຈັນສີ ໂພສີຄຳ ກຳມະການກົມການເມືອງສູນກາງພັກ, ເລຂາທິ ການສູນກາງພັກ ຫົວໜ້າ ຄະນະຈັດຕັ້ງສູນກາງພັກ, ສະຫາຍ ໄຊສົມພອນ ພົມວິຫານ ກຳມະການກົມການເມືອງສູນກາງພັກ ປະທານສູນກາງແນວລາວສ້າງຊາດ, ສະຫາຍ ພົທ ຈັນສະໜອນ ຈັນຍາລາດ ກຳມະການກົມການເມືອງສູນກາງພັກ ລັດຖະມົນຕີກະຊວງປ້ອງກັນປະເທດ, ສະຫາຍ ຄຳພັນ ພົມມະທັດ ກຳມະການກົມການເມືອງສູນກາງພັກ ຫົວໜ້າຫ້ອງວ່າການສູນກາງພັກ, ສະຫາຍ ສິນລະວົງ ຄູດໄພທູນ ກຳມະການກົມການເມືອງສູນກາງພັກ ເຈົ້າຄອງນະຄອນຫຼວງວຽງຈັນ, ສະຫາຍ ສອນໄຊ ສີພັນດອນ ກຳມະການກົມການເມືອງສູນກາງພັກ ຮອງນາຍົກລັດຖະມົນແຫ່ງ ສປປ ລາວ.
ປະດັບຫຼຽນໄຊ ເອກະລາດ ຊັ້ນ I ໃຫ້ແກ່ ສະຫາຍ ກິແກ້ວ ໄຂຄຳພິທູນ ເລຂາທິການສູນກາງພັກ ຫົວໜ້າຄະນະໂຄສະນາອົບຮົມສູນກາງພັກ, ສະຫາຍ ພົຕ ສົມແກ້ວ ສີລາວົງ ເລຂາທິການສູນກາງພັກ ລັດຖະມົນຕີກະຊວງປ້ອງກັນຄວາມສະຫງົບ ແລະ ສະຫາຍ ພົຕ ວິໄລ ຫຼ້າຄຳຟອງ ເລຂາທິການສູນກາງພັກ ຮອງລັດຖະມົນຕີກະຊວງປ້ອງກັນປະ ເທດ ຫົວໜ້າກົມໃຫ່ຍການເມືອງກອງທັບປະຊາຊົນລາວ.
ສະຫາຍ ທອງລຸນ ສີສຸລິດ ກຳມະການກົມການເມືອງສູນກາງພັກ ນາຍຍົກລັດຖະມົນຕີແຫ່ງ ສປປ ລາວ ໄດ້ຕາງໜ້າໃຫ້ບັນດາສະຫາຍການນຳຂັ້ນສູງພັກ, ລັດ ສປປ ລາວ ທີ່ໄດ້ຮັບການຍ້ອງຍໍ ກ່າວຄຳເຫັນ ເຊິ່ງສະແດງຄວາມຮູ້ບຸນຄຸນ ແລະ ຂອບອົກຂອບໃຈຢ່າງສູງຕໍ່ພັກ,ລັດຖະບານ ສປປ ລາວໃນຄັ້ງນີ້.
by somchan
ກອງປະຊຸມສະໄໝສາມັນ ເທື່ອທີ່3 ຂອງສະພາແຫ່ງຊາດ ຊຸດທີ່ 8 ໃນວັນທີ 4 ພຶດສະພາ 2017 ໂດຍການເປັນປະທານຂອງ ທ່ານ ສົມພັນ ແພງມະນີ ຮອງປະທານສະພາແຫ່ງຊາດ, ບັນດາສະມາຊິກສະພາແຫ່ງຊາດ ໄດ້ຮັບຟັງການນຳສະເໜີ ພ້ອມທັງໄດ້ຄົ້ນຄວ້າ, ປະກອບຄຳເຫນ, ພິຈາລະນາ ແລະ ລົງຄະແນນສຽງ ເຫັນດີຮັບຮອງເອົາຮ່າງກົດໝາຍ ທີ່ສ້າງຂື້ນໃໝ່ ຄື ກົດໝາຍວ່າດ້ວຍ ສິລະປະການສະແດງ ດ້ວຍຄະແນນສຽງ 107 ສຽງ ຈາກສະມາຊິກສະພາແຫ່ງຊາດທັງໝົດ 117 ທ່ານ. (more…)
by somchan
ທ່ານ ທອງລຸນ ສີສຸລິດ ນາຍຍົກລັດຖະມົນຕີ ໄດ້ລາຍງານການຈັດຕັ້ງປະຕິບັດ ບັນດາວຽກງານຈຸດສຸມ ຂອງລັດຖະບານ ໃນໄລຍະ 6 ເດືອນຜ່ານມາ ຕໍ່ກອງປະຊຸມສະໄໝສາມັນເທື່ອທີ່ 3 ຂອງສະພາແຫ່ງຊາດຊຸດທີ່ VIII ໃນວັນທີ 25 ເມສາ 2017 ນີ້ ເຊິ່ງທ່ານໄດ້ກ່າວວ່າ ໄລຍະ 6 ເດືອນຜ່ານມາ ເປັນໄລຍະທີ່ປະຕິບັດແຜນ 3 ເດືອນຂ້າມຜ່ານທ້າຍປີ 2016 ແລະ ເລີ່ມປີງົບປະມານ 2017 ງວດທີ່ I ຕາມປີປະຕິທິນ ລັດຖະບານໄດ້ສຸມໃສ່ປະຕິບັດວຽກງານສຳຄັນເຊັ່ນ: ການຄຸ້ມຄອງເສດຖະກິດມະຫາພາກ ໃຫ້ມີສະຖຽນລະພາບ ແລະ ໜັ້ນທ່ຽງ, ໄດ້ປັບປຸງການຄຸ້ມຄອງ ລະບົບການເງີນ-ງົບປະມານ ໃຫ້ເຂັ້ມງວດຂື້ນ, ໄດ້ສືບຕໍ່ຄຸ້ມຄອງເງີນຕາ ໃຫ້ມີສະຖຽນລະພາບ, ໄດ້ອະນຸມັດງົບປະມານ 400 ຕື້ກີບ ເພື່ອແກ້ໄຂໜີ້ສິນໂຄງການລົງທືນຂອງລັດ ແລະ 300 ຕື້ກີບ ເພື່ອແກ້ໄຂໜີ້ພັນທະບັດ ເພື່ອສ້າງເງື່ອນໄຂໃຫ້ພາກທຸລະກິດ ສືບຕໍ່ເຄື່ອນໄຫວວຽກງານຂອງຕົນ; ໄດ້ກະກຽມດຳເນີນການ ຄົ້ນຄວ້າປັບປຸງ ລັດວິສາຫະກິດໄຟຟ້າລາວ, ລັດວິສາຫະກິດການບິນລາວ ພ້ອມດ້ວຍບາງບໍລິສັດ ເຊິ່ງເປັນລັດວິສາຫະກິດຂະໝາດໃຫ່ຍ ແລະ ມີລັກສະນະຍຸດທະສາດ ໄດ້ກຳນົດ ແລະ ຈັດແບ່ງວິສາຫະກິດຂະໜາດນ້ອຍ, ຂະໜາດກາງ, ໄດ້ສືບຕໍ່ປັບປຸງ ສະພາບແວດລ້ອມ ຂອງການດຳເນີນທຸລະກິດ ໄປຄຽງຄູ່ກັບການ ປັບປຸງຂະບວນການປຶກສາຫາລື ດ້ານນະໂຍບາຍ ນິຕິກຳ ແລະ ກົນໄກການປະສານງານ ລະຫວ່າງພາກລັດ ແລະ ທຸລະກິດ, ໄດ້ຊຸກຍູ້ການຈັດຕັ້ງປະຕິບັດ ບັນດາໂຄງການ ລົງທຶນຂະໜາດໃຫ່ຍ ເຊິ່ງຈະປະກອບສ່ວນສູງ ໃນການພັດທະນາ ເຊັ່ນ: ໂຄງການທາງລົດໄຟ ລາວ-ຈີນ, ໂຄງການຂະຫຍາຍທາງລົດໄຟ ລາວ – ໄທ, ໂຄງການລົງທືນພັດທະນາ ທ່າທາງບົກ ຢູ່ແຂວງສະຫວັນນະເຂດ, ໂຄງການປັບປຸງສະໜາມບິນສາກົນວັດໄຕ ແລະ ອື່ນໆ, ໄດ້ເອົາໃຈໃສ່ ວຽກງານຂຸດຄົ້ນນຳໃຊ້ຊັບພະຍາກອນ ທຳມະຊາດ ແລະ ປົກປັກຮັກສາສິ່ງແວດລ້ອມ, ໄດ້ຕັ້ງບັນຫາ ແລະ ຄົ້ນຄວ້າປັບປຸງ ນະໂຍບາຍທີ່ດິນແຫ່ງຊາດ ໃຫ້ເປັນມະຕິຂອງພັກ, ໄດ້ເອົາໃຈໃສ່ພັດທະນາ ວັດທະນະທຳ-ສັງຄົມ, ໄດ້ປັບປຸງກົນໄກບໍລິຫານລັດ ໃຫ້ກະທັດຮັດ, ໜັກແໜ້ນ ແລະ ກົມກຽວກັນຫຼາຍຂື້ນ. ພ້ອມທັງໄດ້ສັງລວມ ເກັບກຳ ຮັບຟັງຄຳຄິດເຫັນຂອງປະຊາຊົນ ແລະ ພາກທຸລະກິດ ເພື່ອປັບປຸງການຄຸ້ມຄອງ ການບໍລິຫານລັດ ໃຫ້ວ່ອງໄວ, ໂປ່ງໃສ ແລະ ມີປະສິດທິຜົນ.
ຜ່ານການຈັດຕັ້ງ ປະຕິບັດບັນດາວຽກງານຈຸດສຸມ ດັ່ງກ່າວນັ້ນ ລັດຖະບານໄດ້ຕີລາຄາ ແລະ ຄິດໄລ່ການເຕີບໂຕ ຂອງເສດຖະກິດແຫ່ງຊາດ ຕາມປີປະຕິທິນ ໝົດປີ 2016 ເຫັນວ່າການເຕີບໂຕຂອງລວມຍອດຜະລິດຕະພັນ ພາຍໃນ (GDP) ບັນລຸໄດ້ 7,02% ຫຼື ມີມູນຄ່າ 129,279 ຕື້ກີບ ສະເລ່ຍຕໍ່ຫົວຄົນບັນລຸໄດ້ 2,408 ໂດລາສະຫະລັດ; ນອກນີ້ຄອບຄົວທຸກຍາກ ຍັງໄດຫຼຸດລົງຈາກ 6,59% ໃນປີ 2015 ຍັງເຫຼືອ 6,3% ໃນປີ 2016.